白居易
达哉乐天行（一作健哉乐天行）
达哉达哉白乐天，分司东都十三年。七旬才满冠已挂，
半禄未及车先悬。或伴游客春行乐，或随山僧夜坐禅。
二年忘却问家事，门庭多草厨少烟。庖童朝告盐米尽，
侍婢暮诉衣裳穿。妻孥不悦甥侄闷，而我醉卧方陶然。
起来与尔画生计，薄产处置有后先。先卖南坊十亩园，
次卖东都五顷田。然后兼卖所居宅，仿佛获缗二三千。
半与尔充衣食费，半与吾供酒肉钱。吾今已年七十一，
眼昏须白头风眩。但恐此钱用不尽，即先朝露归夜泉。
未归且住亦不恶，饥餐乐饮安稳眠。死生无可无不可，
达哉达哉白乐天。